《裴氏二节妇之诗为屯田房千户作》
元代·成廷圭

昔年夫君死漳戍，恨不从之泉下去。有弟万里负骨归，获鹿原头与封树。

是时孤儿方学行，天地容身复何处。此心匪石石可移，誓欲教儿如汝父。

儿成娶妇身始閒，一旦儿亡岂能顾。妇姑相守到白头，至今不识门前路。

夫家赵郡知几年，乡里尝旌两节妇。向来我识房将军，乃是节妇之侄孙。

岁时宁忘俎豆事，水旱肯废云山屯。忠臣烈女有如此，千载义事辉高门。

作者简介：元芜城人，字原常，一字元章，又字礼执。好读书，工诗。奉母居市廛，植竹庭院间，扁其燕息之所曰居竹轩。晚遭乱，避地吴中。卒年七十余。有《居竹轩集》。